Хабзэншагъэхэр къэмыгъэхъунымкIэ лэжьыгъэм Iуэху куэд къызэщIеубыдэ
Хабзэншагъэхэр къэмыгъэхъунымкIэ ведомствэхэм зэдай республикэ комиссэм мы гъэм и япэ зэIущIэр дыгъуасэ КъБР-м и Правительствэм и УнафэщI Мусуков Алий иригъэкIуэкIащ. Абы щыхэплъащ 2013 — 2020 гъэхэм ятещIыхьа «КъБР-м хабзэншагъэхэр къыщымыгъэхъуныр, жылагъуэ хабзэмрэ жылагъуэ шынагъуэншагъэмрэ щыгъэбыдэныр» къэрал программэр зэрагъэзащIэм, Коррупцэм пэщIэтынымкIэ урысей бизнесым и хартием тету къэрал властым и органхэр, хабзэхъумэ IэнатIэхэр, бизнесым и лIыкIуэхэр зэрызэдэлажьэм, нэхъ мыхьэнэшхуэ зиIэ IуэхущIапIэу республикэм и къалэхэмрэ районхэмрэ щыIэхэр сурэт тезых Iэмэпсымэхэмрэ видеокамерэхэмкIэ къызэрызэрагъэпэщым, наркотикхэм зэратхьэкъуам къыхэкIыу зэIэзахэр гъащIэм зэрыхагъэзэгъэжым.
Къэбэрдей-Балъкъэр Республикэм ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм къита бжыгъэхэм ятепщIыхьмэ, нэхъ зыхуэсакъыпхъэу къалъытэу учётым ягъэувахэр балигъ мыхъуахэм ящыщу 259-рэ, унагъуэ нэхъ зэкIэлъымыкIуэу 119-рэ мэхъу. Абыхэм хэхауэ социальнэ, правовой, психологие дэIэпыкъуныгъэ ират.
Хабзэншагъэхэр къэмыгъэхъунымкIэ куэд елъытащ наркотикхэм ятхьэкъуауэ щытахэр гъащIэм хэгъэзэгъэжынымкIэ зэхалъхьауэ щыта программэр гъэзэщIэным, медицинэм и IуэхущIапIэхэм я инфраструктурэр егъэфIэкIуэным, цIыхубэ IуэхущIапIэхэм ядэлэжьэным. КъБР-м Узыншагъэр хъумэнымкIэ и министерствэм къызэритымкIэ, наркотикхэм зэратхьэкъуам къыхэкIыу диспансер учётым ягъэувауэ щытхэр иужьрей илъэсым нэхъ мащIэ хъуащ.
ЗэIущIэм къызэрыщагъэлъэгъуамкIэ, иджыпсту гулъытэ нэхъыбэ зыхуэщIыпхъэхэм ящыщщ хьэрычэт IэнатIэ мыинхэмрэ курытхэмрэ я хуитыныгъэхэр хъумэныр, административнэ текъузэныгъэм абыхэм къахуихь лъэпощхьэпохэр гъэкIуэдыныр, бизнесым и IэнатIэр коррупцэм пыщIа хабзэншагъэхэм ящыхъумэныр. КъБР-м щыIэ МВД-м и лэжьакIуэхэм нэгъабэ и закъуэ мы IэнатIэм Iулъхьэ зэIэпыхыным пыщIа хабзэншагъэу 35-рэ къыщыщIагъэщащ, коррупцэм ехьэлIа къуаншагъэ зэмылIэужьыгъуэхэр зэралэжьам папщIэ цIыху 52-рэ уголовнэ жэуапым ирашэлIащ. Бюджет ахъшэ зэрызэхадыгъуэм теухуа уголовнэ Iуэхуу 47-рэ зэхэгъэкIын яухри судым иратащ.
Жылагъуэ хабзэр гъэбыдэным, шынагъуэншагъэ зэтегъэувэным хуэгъэзауэ ирагъэкIуэкI лэжьыгъэхэм ящыщщ «Шынагъуэншагъэ здэщыIэ республикэ» аппарат-программэ комплексым зэпымыууэ зэрызрагъэужьыр. ВидеокамерэхэмкIэ зэпымыууэ зыкIэлъыплъ щIыпIэхэр иджыпсту 514-м нагъэсащ икIи абыхэм щалэжь хабзэншагъэхэр процент 60-м нэблагъэкIэ нэхъ мащIэ хъуащ.
Езыхэр зыпэрыт IэнатIэхэм хабзэншагъэхэр къэмыгъэхъуным теухуауэ щрагъэкIуэкI лэжьыгъэм къызэхуэсахэр щыгъуазэ ящIащ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Кирин А. В., КъБР-м узыншагъэр хъумэнымкIэ и министрым и къуэдзэ Асанов А. О., Наркотикхэр зэрызэблагъэкIым кIэлъыплъынымкIэ федеральнэ къулыкъущIапIэм и Управленэу КъБР-м щыIэм и унафэщI Сокъур О. Хь., КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ зыужьыныгъэмкIэ и министр Тюбеев А. И., КъБР-м и сату-промышленнэ палатэм и унафэщI ГъукIэлI Хь. М., КъБР-м щыIэ МВД-м экономикэ шынагъуэншагъэмрэ коррупцэм пэщIэтынымкIэ и къудамэм и унафэщIым и къуэдзэ Мер В. М., КъБР-м Транспортымрэ связымкIэ и къэрал комитетым и унафэщI Къудей А. М. сымэ.
ЗэIущIэм кърихьэлIащ КъБР-м щыIэ федеральнэ инспектор Глущенкэ В. В.
КъБР-м и Iэтащхьэмрэ Правительствэмрэ я пресс-IуэхущIапIэ.
